Google tester abonnement på Android-spil og -apps

Det lader til at Google leder efter måder til at øge omsætningen i Play Store. Ifølge Android Police tester firmaet i øjeblikket et månedligt abonnement med navnet ”Play Pass”, der giver adgang til en buket af forskellige Android-apps og -spil. Titler, der normalt koster penge hver for sig, forstås.

Ifølge artiklen koster abonnementet 4,99 dollars om måneden – 33 kroner – og ud over adgang til apps og spil, så slipper man for både reklamer og in-app-tilkøb. Skærmbilleder, som Android Police har fået adgang til, viser at der er tale om både puzzle-spil, musik og fitness-apps.

Planerne minder en hel del om dem, som Apple afslørede sidste år, nemlig Apple Arcade, hvor iOS-brugere kan få adgang til premium-games på abonnementsbasis. Apple Arcade bliver lanceret engang til efteråret; hvornår Google er klar med Google Play Pass – og i hvilke lande abonnementet bliver tilgængelig – vides ikke, men Google har bekræftet at de tester abonnementet.

Google tester abonnement på Android-spil og -apps